**Arsen Oremović** (Derventa, 11. studenog 1966. - ) hrvatski je novinar, filmski kritičar, esejist i kolumnist Večernjeg lista i redatelj.

Početkom osamdesetih bio osnivač i član grupe "Blitzkrieg", najznačajnijeg zagrebačkog benda iz drugog vala punka.

Započeo je s pisanjem filmskih eseja u književnom listu *Quorum*, početkom 1990.-ih uređivao je filmsku rubriku u tjedniku *Studio*. Od 1991. član je Hrvatskog društva filmskih kritičara čiji je bio i predsjednik, u dva mandata: od 1999. do 2003. godine. Godine 1999. bio direktor filmskog festivala u Puli. Od 1991. radi u Večernjem listu kao novinar, filmski i televizijski kritičar, a od 2002. bio je i urednik i kolumnist Večernjakova priloga Ekran.

Ipak, 2007. je smijenjen s pozicije urednika kada je u svojoj kolumni "*Ta divna stvorenja*" povodom dodjele Oscara, u kojoj je kip za najbolju glazbu dobila gay umjetnica Melissa Etheridge za film "Neugodna istina", napisao šaljiv, satirički komentar na račun potencijalne gay sklonosti hrvatskog premijera Ivu Sanadera, što je izazvalo oprečne reakcije. Za razliku od neblagonaklonog osvrta u tjedniku Nacional, Radio 101 Oremovića proglašava osobom tjedna. Potkraj iste godine vraća se na uredničku funkciju u Večernjaku kao urednik glazbenog priloga "Ritam", a sljedeće godine kao urednik kulturne rubrike.

Dosad je objavio (u koautorstvu s Jankom Heidlom i Draženom Ilinčićem) pet Kino& video vodiča (1996. – 2000.) s kino kritikama i intervjuima s mnogobrojnim svjetskim zvijezdama poput Quentina Tarantina, Johnnyja Deppa, Georgea Lucasa, Woodyja Allena, Romana Polanskog, Pedra Almodovara, Wima Wendersa, Dennisa Hoppera, Roberta Rodrigueza i drugih.

Za izdavačku kuću VBZ objavio je 2007. godine zbirku kolumni "Ta divna stvorenja", za koje ga je VIP portal proglasio drugim najboljim kolumnistom u zemlji (iza Borisa Dežulovića), a 2009. uredio je s Borivojem Radakovićem hit zbirku rock priča "Zvučni zid" u kojoj se pojavljuje i kao autor jedne od priča (VBZ).

U svrhu promocije knjige "Zvučni zid" četvorica autora iz knjige - Krešimir Mišak, Ognjen Sviličić, Borivoj Radaković i Oremović - osnovali su istoimeni bend koji je objavio i singl, pank-šank verziju Mlinarčeve pjesme "Osmijeh" (izdanje MenArt).

S Ognjenom Sviličićem 2010. objavio satirički leksikon "Kupujmo hrvatsko". 2013. režirao je dokumentarac *U braku sa švicarcem* u kojem je progovorio o tabu temi dužničkog ropstva 140.000 ljudi u Hrvatskoj zbog kredita u švicarskim francima, te o nemaru države prema toj krizi. Tematika je i osobne prirode, jer je i sam Oremović požalio što je svoj kredit u eurima na nagovor bankara promijenio u švicarske franke.

Izvori
------

1. ↑  Ivo Pukanić; Moralni debakl Arsena Oremovića Arhivirano 2008-10-05 na Wayback Machine-u; Nacional; 5. ožujka 2007.; preuzeto 16. ožujka 2008.
2. ↑  „Treća smjena u Styriji zbog Sanadera". Arhivirano iz originala na datum 2011-09-27. Pristupljeno 2012-11-17.
3. ↑  „Večernjakovac Arsen Oremović drugi najbolji kolumnist u Hrvatskoj". Arhivirano iz originala na datum 2009-12-23. Pristupljeno 2012-11-17.
4. ↑  „Probijanje Zvučnog zida". Arhivirano iz originala na datum 2010-03-09. Pristupljeno 2012-11-17.
5. ↑  Žestoka himna Osmijeh za naša tmurna vremena
6. ↑  Gordan Duhaček (6. svibnja 2013). „'U braku sa švicarcem' o Hrvatima koji su robovi banaka". tportal.hr. Pristupljeno 17. lipnja 2013.

Vanjske veze
------------

* *Arsen Oremović* na IMDb-u
* Večernji list - Arsen Oremović
* Zagrebački sajam knjiga - Ta divna sTVorenja Arhivirano 2007-06-10 na Archive.is-u

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 79240208
* LCCN: no2009045299
* ISNI: 0000 0000 5780 6989
* GND: 1147132933

 |